Prezidentning Navro‘z bayramiga tayyorgarlik ko‘rish va uni o‘tkazish to‘g‘risidagi qarori imzolandi

Prezident qarori bilan, 2020 yilgi Navro‘z umumxalq bayramiga tayyorgarlik ko‘rish va uni o‘tkazish bo‘yicha tashkiliy qo‘mita tarkibi tasdiqlangan.
Tashkiliy qo‘mita Navro‘z bayramini Toshkent shahrida, Qoraqalpog‘iston Respublikasi va viloyatlar markazlarida, shuningdek, barcha shahar va tumanlar, qishloq va ovullarda umumxalq sayillari shaklida yuqori saviyada nishonlash bo‘yicha «Navro‘zing — yangi kun, yangi davroning muborak, jonajon O‘zbekistonim!» degan bosh g‘oyani o‘zida mujassam etgan Navro‘z umumxalq bayramini o‘tkazish konsepsiyasi va tashkiliy-amaliy, madaniy-ma'naviy hamda targ‘ibot-tashviqot ishlari dasturini bir hafta muddatda ishlab chiqadi va amalga oshiradi.
Konsepsiya va dasturni tayyorlashda barcha tadbirlarni tom ma'noda umumxalq sayli va shodiyonasi sifatida o‘tkazish, ularda keng xalq ommasining faol ishtirok etishini ta'minlash maqsadida quyidagi masalalarga alohida e'tibor qaratilishi belgilanmoqda:
Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari —
a) bir hafta muddatda quyidagilarni nazarda tutuvchi Navro‘z umumxalq sayillarini o‘tkazish bo‘yicha chora-tadbirlar dasturlarini ishlab chiqadi va tasdiqlaydi:
b) bayram dasturlarini va ommaviy tomoshalarni tayyorlashda, ko‘chalar, xiyobonlar va maydonlarni bezatishda katta mahorat va tajribaga ega bo‘lgan ssenarist va rejissyorlar, ijodkorlar, kompozitor va bastakorlar, baletmeysterlar, sahna rassomlari, iste'dodli yosh ijrochilar, folklor san'ati vakillaridan iborat ijodiy guruhlarni keng jalb etadi;
v) O‘zbekiston Respublikasi Turizmni rivojlantirish davlat qo‘mitasi bilan birgalikda Navro‘z umumxalq sayillariga xorijiy va mahalliy turistlarning tashrifini tashkil etish maqsadida keng targ‘ibot va tayyorgarlik ishlarini amalga oshiradi.
Bayram tadbirlari Toshkent shahrida respublika budjeti va Toshkent shahar mahalliy budjeti mablag‘lari hisobidan teng ulushlarda; Qoraqalpog‘iston Respublikasi budjeti va viloyatlarda mahalliy budjetlar hisobidan qoplanishi belgilab qo‘yildi.